Bendt Bendtsen (KF), 1998-12-10:
I Det Konservative Folkeparti ønsker vi, at Straffelovrådet udarbejder et udkast til en lovændring, som i højere grad end nu gør det muligt at straffe kollektiv deltagelse i lovovertrædelser, som munder ud i alvorlige forbrydelser.
I dette beslutningsforslag har vi ikke lagt os fast på, hvordan det skal gøres, og det er ud fra den forudsætning, at vi mener, at det bør vurderes af dygtige jurister, inden vi bevæger os ud i en decideret lovgivning.
Bandekriminalitet bliver desværre mere og mere velkendt, og på mange måder er bandekriminaliteten mere samfundsskadelig end den kriminalitet, der begås af enkeltpersoner, for banderne har i flere tilfælde udviklet sig til rene broderskaber, hvor man agerer efter devisen »Én for alle og alle for én«, og det ubrydelige sammenhold betyder, at der kan begås kriminalitet, hvor et retligt gældende ansvar ikke kan placeres.
Blekingegadebandesagen er jo et tydeligt eksempel herpå.
Jeg har hørt justitsministeren i dag sige,
at der skal være et forsæt.
Personlig mener jeg, at hvis det er sådan, at man skyder på folk med et oversavet jagtgevær med dyrehagl, er der nok en mulighed for, at det kan betyde, at de afgår ved døden.
»Der sidder en morder blandt dem, men ingen vil udpege ham«, var statsadvokatens kommentar i Østre Landsret den 2. maj 1991, hvor ingen blev dømt for mordet på en 22-årig politibetjent.
Vi finder ikke, det er rimeligt, at dét kan foregå.
Og fundet af et større parti narko i fælleskøkkenet på en rockerborg kan jo give de samme problemer.
Det piner os faktisk, at der kan opstå disse situationer i dansk retspleje, og jeg mener ikke, vi har set det sidste i denne sag.
Når vi fra De Konservatives side ønsker at se på en skærpelse på det område, så er det, fordi banders ustraffede kriminalitet krænker den øvrige befolknings retsbevidsthed - og dét svækker altså respekten for retssystemet - og fordi banderne skaber frygt i store dele af befolkningen, og fordi disse banders broderskab bevirker, at den enkelte deltager foretager handlinger, som vedkommende ikke ville have foretaget, hvis han eller hun havde været alene.
Men som i alle andre retspolitiske spørgsmål står retssikkerheden over for ønsket om en mere effektiv domfældelse, og derfor er beslutningsforslaget udfærdiget så blødt, som det er.
Men vi mener altså, at hvis der er den mindste chance for retssikkerhedsmæssigt forsvarligt at sætte hårdere ind over for disse meget alvorlige forbrydelser, bør det forsøges.
Det er det, vi beder om.
Det er ikke de mindre forbrydelser, disse regler skal bruges over for. Det er muligt, at både justitsministeren, Rigsadvokaten og kriminologerne på Københavns Universitet ikke er enige med Det Konservative Folkeparti, men det er man såmænd nok i befolkningen, og vi føler altså, at det er os, der er valgt til at varetage de holdninger her i huset.
Og jeg kan da sige, at i Jyllands-Posten fra den 26. juni 1997 er der en måling foretaget af Sonar, hvoraf det fremgår, at 58 pct. af Danmarks befolkning går ind for, at der bliver løsnet op for det begreb, hvor man kan anvende kollektiv straf.
I beslutningsforslaget har vi bedt om at få vurderet muligheden for at anvende det her, og det, vi beder om at få, er en juridisk gennemgang af området, som måske kan udmøntes i en lovgivning, så vi kan få strammet op på det område.
Og jeg håber, at der er flere partier, der kan anbefale forslaget.